Filmări care arată cum pacienților operați la Spitalul de Arși li se administrează resturi de substanțe anestezice folosite la alți bolnavi și păstrate în seringi! Anestezicele sînt refolosite după zile de păstrare, iar pacienții riscă infectarea mortală cu bacterii, conform unei expertize INML aflate în posesia ziarului

joi, 5 ianuarie 2017, 6:40

Gazeta a intrat, în primele zile ale lui 2017, în posesia unei înregistrări video făcute în decembrie 2016 la Spitalul de Arși din București.

În timpul unei operații, o asistentă explică medicului cum se injectează resturi de anestezice, utilizate la mai mulți pacienți.

Asta în condițiile în care medicii legiști au descoperit cum două femei au intrat în comă în spitalul bucureștean CF 2, în 2010, tocmai de la anestezicele păstrate în seringi!

Studiile arată că refolosirea substanțelor e o cale certă de răspîndire a infecțiilor nosocomiale.

Iar o expertiză INML din care ziarul publică concluziile, vorbește despre riscuri mortale în cazul anestezicilor din seringi!

Prima reacție a managerului de la Spitalul de Arși, Ionela Liliana Pîrvu: ”E posibil fizic așa ceva?!”

Directorul medical Cristian Nițescu afirmă că ”eu cred că există mai multe interpretări ale înregistrării, dar e clar că, la sfîrșitul operației, totul trebuie aruncat”.

Investigație de Mirela Neag, Răzvan Luțac și Cătălin Tolontan

-Deci noi dacă avem nevoie de propofol, folosim din astea folosite.

-Tragem din ele și… cu altă seringă, cât este nevoie.

– Păi, astea sunt seringi deja folosite… de ieri, de când sunt?

– Da, doamna doctor. Și dacă ai nevoie de 5 d-astea, tragi din ele cu o altă seringă.

Așa începe dialogul dintre un medic și o asistentă, o competiție între uluială și resemnare.

Data? Conversația are loc în decembrie 2016, în Spitalul de Arși, pe parcursul unei operații.

Imaginile intră în posesia Gazetei la începutul lui 2017.

Pe sonorul filmului se aude ritmul cardiac al pacientului.

Resturi refolosite peste cîteva zile!

Asistenta explică medicului că cineva, neprecizat în dialog, ”a zis” că seringile nu trebuie aruncate decît atunci cînd din ele este extras cel din urmă rest de anestezic.

Practic, personalul sanitar păstrează seringile după operație, atunci când în ele rămîn cantități nefolosite de medicament.

Asistentele le depozitează în cutiile din imagine.

Mai apoi, cu ajutorul unor seringi noi, extrag medicamentul pe care-l oferă medicului anestezist peste cîteva zile!

Chiar dacă nu acele seringilor, ci doar restul de anestezic este refolosit, pericolul pentru pacient este semnificativ.

Utilizarea resturilor de medicamente injectabile reprezintă o rută documentată științific de răspîndire a infecțiilor nosocomiale.

3,5 lei este prețul mediu al unei fiole de propofol, primul anestezic care se vede în cutia cu fiole refolosite

”Să refolosești anestezicele e total împotriva protocolului operator. De pildă, propofolul este o emulsie grasă, care se alterează ușor” Medic de la un spital de urgență din București

”E criminal”

”Îmi pare rău să o spun, dar e criminal să faci ceea ce văd pe imagini! Publicați aceste imagini pentru că cei care fac asta merită să fie arătați!”, spune un alt doctor cu mare experiență, căruia Gazeta i-a arătat filmul înainte de publicare.

Dialogul dintre medicul și asistenta de la Spitalul de Arși continuă.

Doctorul întreabă dacă această ”economie” survine din cauza lipsei de fiole neîncepute.

Și află, iar noi aflăm împreună cu el, că nu aceasta e cauza. Nu economia, care oricum ar fi:

Financiar nejustificată, pentru că o fiolă de medicament costă cîțiva lei pe bucată. Managerial irațională, de vreme ce există programe naționale care decontează aceste medicamente folosite în ATI și pe care, de regulă, spitalele nu le consumă integral!

Dialogul din film continuă.

”Doamne, Doamne!”

– Ah. Deci fiole nu avem?

– Sunt și fiole.

– Și până când durează?

– Le aruncă atunci când iese la ultima… Dar a zis că na… Că…

– Că se pot folosi două-trei zile, nu? Doamne, Doamne! Ce e asta? Midazol?

– Ce scrie pe fiola aia mare, că se poate face atâtea… Un litru facem în 5, că asta e aia mare.

– Am înțeles. Deci cu astea dăm noi anestezia în gardă.

-…

Da, așa se dă anestezia la Spitalul de Arși!

Două femei în pragul morții

Care este riscul refolosirii unor anestezice păstrate în seringi?

Pe 19 aprilie 2010, între orele 14:00 și 15:00, Amelia Antoniu și Alice Preda sînt operate la Spitalul CF2.

Anestezicul folosit este propofol.

Același propofol care apare în imaginile de la Spitalul de Arși.

Imediat, starea lor se deteriorează grav.

A doua zi, ambele femei, tinere și fără probleme deosebite de sănătate, fac septicemie și intră în comă.

Sînt salvate abia după mutarea la Spitalul Municipal de Urgență, acolo unde li se pune și diagnosticul corect: infecție cu Burkholderia cepacia, o bacterie înrudită cu piocianicul.

Pacientele acuză că au fost infectate în sala de operații de la spitalul CF2.

Datorită posturii publice a Ameliei Antoniu, soprană la Opera din București, cazul lor devine cunoscut.

Urmarea e însă mai puțin știută.

”Anestezie prin perfuzie”

Alice și Amelia fac plîngere penală.

Alice e însărcinată, își pierde copilul și înfiază unul. Iar Amelia își revine abia după ani de zile de tratamente.

Parchetul cere o expertiză la INML. Institutul cercetează posibilele surse ale infecției.

În februarie 2016, INML întocmește un raport de expertiză în care constată că ambelor paciente li s-a făcut ”anestezie pe cale endovenoasă (perfuzie prin branulă montată)”.

Substanța folosită pentru anestezie este propofol.

Propofolul nu este scos din fiole sigilate, în momentul operației, așa cum prevede protocolul. Ci este depozitat în seringi.

Ca la Spitalul de Arși, la 6 ani și jumătate distanță!

INML a găsit anestezice păstrate în seringi

Comisia de la Medicină Legală descoperă că în cazul operațiilor de la CF2 a avut loc ”Aspirarea medicamentelor sterile în seringi cu mult timp înaintea administrării lor și depozitarea inadecvată a acestora pe suprafețe deschise”.

Sigur că personalul de la CF2 n-a recunoscut în 2010 că a refolosit anestezicele din seringi.

Dar astăzi frapează similaritatea observațiilor făcute de legiști în aprilie 2010 cu procedura anti-procedură filmată în decembrie 2016 la Spitalul de Arși!

Nu e greu de dedus ce căuta anestezicul păstrat în seringi în cazul celor două femei a căror viață a fost pusă în pericol.

Și legiștii mai au lucruri de spus.

Experții arată că probabilitatea de infecție vine din anestezicele păstrate în seringi

Medicii de la INML insistă și arată în document că, prin păstrarea medicamentelor anestezice în seringi, se ajunge la contaminarea/suprainfectarea substanțelor.

Cel operat primește prin perfuzie infecția nosocomială.

Bacteriile se transmit prin resturile de anestezic din spital la pacient și, apoi, de la pacient la pacient.

Experiții cazului CF2 atrag atenția asupra multor deficiențe cu potențial letal:

Dezinfectanții ineficienți.

Materiale ginecologice refolosibile fără sterilizare!

Medicamente anestezice păstrate în seringi.

Ei nu susțin că știu sigur cum a ajuns bacteria la Alice și la Amelia. Toate neglijențele au rolul lor, scrie în raport.

Însă cea mai mare probabilitate o atribuie dezinfectantului. Adică intării în comă ”prin administrarea intravenoasă a unor substanțe anestezice contaminate”.

”Această manoperă este considerată ca risc de mare importanță în producerea sindromului toxico-septic nosocomial” Comisia INML, raport din 2016 despre Spitalul CF2

Prețurile nu sînt mari

Să revenim în 2017, la Spitalul de Arși.

Iată cât costă o fiolă nouă dintre cele refolosite la operațiile de aici:

Fentanyl 1,65-1,82 lei

Propofol 2,9 – 4 lei

Mialgin 1,25-1,34 lei

Efedrină 1,06 lei

Midazolam 20- 22,42 lei (cât 10 fiole normale)

În aceste condiții, despre ce e vorba în imagini, atîta vreme cît nu e rațional să discutăm nici despre lipsuri și nici despre corupție la aceste prețuri infime?

Din explicația directorului medical, e vorba despre obișnuință.

„E posibil așa ceva? Fizic?!”



Prima reacție oficială vine de la managerul Spitalului de Arși, Ionela Liliana Pîrvu.

– Doamnă manager, am intrat în posesia unei filmări de la spitalul dumneavoastră în care anestezicele sînt refolosite.

– Este posibil așa ceva? E posibil așa ceva fizic?

– Pe dumneavoastră vă întrebăm.

– Nu cred că e posibil așa ceva. Fizic nu cred că se poate.

– Aveți probleme cu anestezicele în spital?

– Nu. Categoric nu. Uitați, chiar mă interesez acum la secția ATI. Pentru că despre ATI vorbiți, cel mai probabil, fiind vorba de anestezie, și revin cu un telefon dacă aflu ceva nou.

Directorul medical: ”Ceea ce se întîmplă în înregistrare poate avea mai multe interpretări!”

Al doilea oficial pe care ziarul l-a contactat este Cristian Nițescu, directorul medical al spitalului.

– Domnule doctor, Gazeta a intrat în posesia unei înregistrări video făcute în sala de operații de la spitalul pe care-l conduceți în care se vede clar cum asistenta păstrează resturi de substanțe anestezice în seringi pentru a fi refolosite la alte operații.

– Nu știu ce să vă zic. Nu sunt de specialitate doctor anestezist.

– Dar sunteți chirurg și știți care sînt procedurile. Este normal ca resturile de substanțe anestezice să fie păstrate pentru a fi refolosite?

– Nu. Dar nu cred că se întîmplă așa ceva la noi în spital! Știu că substanțele anestezice sînt aduse în sala de operație în fiole și necesarul pentru operație este tras în seringi. Iar ceea ce rămîne în flacon poate fi refolosit în aceeași operație, deoarece acestea sînt prevăzute cu capace de cauciuc speciale.

– Da. Numai că în cazul din înregistrarea video se vede cum asistenta are o caserolă plină cu seringi în care se află resturi de substanțe anestezice.

– Să vă explic. La începutul operației se administrează pacientului, nu știu, dau un exemplu, un mililitru de anestezic. Și peste o jumătate de oră, medicul mai cere un mililitru.

”Ceva e clar: la sfîrșitul operației se aruncă seringa cu ceea ce a mai rămas în ea” Cristian Nițescu, directorul medical al Spitalului de Arși

– Da, dar nu este cazul aici. Aici asistenta are o casetă cu seringi cu resturi de anestezic de la alte operații și din alte zile! Și chiar explică cum le mai păstrează două-trei zile pentru alte operații…

– Eu vă pot spune că nu am văzut niciodată așa ceva în timpul operațiilor mele.

– Cine supraveghează aceste proceduri în timpul operațiilor?

– Medicul anestezist. Revin la înregistrare. Eu cred că există multe alte interpretări ale acestei înregistrări.

– Da. Pot fi multe, dar înregistrarea e explicită. Cei care sunt de acord cu aceste proceduri unde se încadrează?

– Nu știu. Probabil că la neglijență. Dacă aș vedea cu ochii mei așa ceva, aș întreba asistenta de anestezie, medicul, aș întreprinde o anchetă internă să văd ce au de spus cei în cauză.

– Spitalul s-a confruntat cu lipsuri de substanțe anestezice?

– Nu. Dar există în mentalitatea noastră, a românilor, această manie de a aduna, de a nu arunca nimic. Anii de lipsuri și-au lăsat amprenta asupra tuturor. Dar tot nu cred că e cazul în situația de față.

– …

– Nu pot să cred că așa ceva e posibil în acest spital pentru că în ultimul an s-a aflat în atenția publică, cu toții am fost expuși și tocmai că au fost corectate toate disfuncționalitățile. În acest spital se află cel mai bun colectiv de medici specialiști în chirurgie plastică, reparatorie și arsuri și sufăr ori de cîte ori suntem prinși în astfel de conjuncturi.

Aici ai toate capitolele din investigația GSP în dosarul dezinfectanților diluați Hexi Pharma, infecțiile nosocomiale, neregulile din sistemul medical românesc și cazul „Colectiv”